РЕШЕНИЕ НА КОМИСИЯТА
от 8 юни 2009 година
за изменение на Решение 2007/268/ЕО относно прилагането на програми за наблюдение на инфлуенцата по птиците при домашни и диви птици, които да се проведат в държавите-членки
(нотифицирано под номер C(2009) 4228)
(текст от значение за ЕИП)
(2009/437/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 24, параграф 2, четвърта алинея и член 24, параграф 10 от него,
като взе предвид Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (2), и по-специално член 4, параграф 2 от нея,
като има предвид, че:
(1)
С Решение 2007/268/ЕО на Комисията (3) се определят насоките относно изпълнението на програмите за наблюдение на инфлуенцата по птиците при домашни и диви птици, които да се проведат в държавите-членки. В тези насоки са включени разпоредби относно изпращането на лабораторните резултати в референтната лаборатория на Общността за инфлуенца по птиците.
(2)
След приемането на Решение 2007/268/ЕО Комисията въведе онлайн система за докладване на лабораторните резултати, получени в рамките на наблюдението на домашни и диви птици. Целесъобразно е тази онлайн система да бъде използвана за целите на предвидените в Решение 2007/268/ЕО задължения за докладване.
(3)
Освен това в Решение 2007/268/ЕО се постановява, че всички положителни серологични проби трябва да бъдат потвърдени от националните лаборатории за инфлуенцата по птиците чрез хемаглутинационен-инхибиционен тест, като се използват определени щамове, предоставени от референтната лаборатория на Общността за инфлуенца по птиците. Целесъобразно е щамовете, използвани за потвърждаване на подтип H5 на инфлуенца по птиците, да бъдат заменени с други щамове, чрез които същите диагностични параметри могат да бъдат постигнати по-бързо и по най-ефективен по отношение на разходите начин.
(4)
Поради това Решение 2007/268/ЕО следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2007/268/ЕО се изменя, както следва:
1.
Приложение I се изменя, както следва:
а)
в част А, раздел А.2 точка 4 се заменя със следния текст:
„4.
Компетентният орган гарантира, че всички положителни и отрицателни резултати от серологичните и вирусологичните лабораторни изследвания, получени в рамките на наблюдението, се докладват на Комисията чрез нейната онлайн система. Тези резултати трябва да се докладват на всеки три месеца и да се вкарват в онлайн системата в срок от четири седмици след края на тримесечния период.“;
б)
в част Б точка 2 се заменя със следния текст:
„2.
Референтната лаборатория на Общността предоставя специални протоколи, които да придружават изпращането на пробите и диагностичния материал до референтната лаборатория на Общността. Трябва да се гарантира добър обмен на информация между референтната лаборатория на Общността и националните лаборатории. Референтната лаборатория на Общността осигурява техническа помощ и съхранява широк набор от диагностични реагенти.“
в)
в част Г точка 3 се заменя със следния текст:
„3.
Всички положителни серологични проби се потвърждават от националните лаборатории чрез хемаглутинационен-инхибиционен тест, като се използват определени щамове, предоставени от референтната лаборатория на Общността:
а)
за подтип H5 :
i)
начален тест с използване на Teal/England/7894/06 (H5N3);
ii)
тест на всички положителни проби с Chicken/Scotland/59(H5N1) за елиминиране на антитела, които реагират кръстосано с N3
б)
за подтип H7 :
i)
начален тест с използване на Turkey/England/647/77 (H7N7);
ii)
тест на всички положителни проби с African Starling/983/79 (H7N1) за елиминиране на антитела, които реагират кръстосано с N7.“
2.
В приложение II, част А, раздел А2, точка 3 се замества със следния текст:
„3.
Компетентният орган гарантира, че всички положителни и отрицателни резултати от серологичните и вирусологичните лабораторни изследвания, получени в рамките на наблюдението, се докладват на Комисията чрез нейната онлайн система. Тези резултати трябва да се докладват на всеки три месеца и да се вкарват в онлайн системата в срок от четири седмици след края на тримесечния период.“
Член 2
Адресати на настоящото решение са държавите-членки.
Съставено в Брюксел на 8 юни 2009 година.